Telemark bataljon

Telemark bataljon (TMBN) er en bataljon i den norske Hæren. Avdelingen er Hærens eneste avdeling med utelukkende profesjonelle soldater, det vil si ingen vernepliktige. TMBN ble vedtatt opprettet i 1993 og er organisert noe annerledes og med andre oppdrag enn andre infanteribataljoner i Hæren. TMBN holder til i Rena leir i Østerdal Garnison. TMBN er en av det norske Forsvarets mest etterspurte kapasiteter.

I likhet med Hærens andre manøverbataljoner, bærer Telemark bataljon en annen beret enn øvrige avdelinger. Telemark bataljons beret er smaragdgrønn.

Bataljonen er oppsatt som en mekanisert bataljonsstridsgruppe med to mekaniserte infanterikompanier, én stridsvognseskadron, én kavalerieskadron og én kampstøtteeskadron.

Historie

Avdelingen ble opprettet ved vedtak av Stortinget 18. juni 1993.  Oppgaven skulle være å være styrkebidrag til NATOs utrykningsstyrker (Immediate Reaction Forces) i tråd med alliansens nye konsept fra 1991.  Den opprinnelige rammen var en infanteribataljon med omtrent 900 befal og mannskaper.

Telemark Regiment på Heistadmoen hadde ansvaret for å sette opp avdelingen.  Innrykk av mannskaper var fra 1994, og i 1995 kunne bataljonen delta samlet i øvelsen Strong Resolve. Bataljonens første internasjonale oppdrag var Telemark kompani, et geværkompani som fungerte som vakt- og sikringsstyrke i NATO-styrken SFOR i Bosnia-Hercegovina fra januar 1997 til juli 1999.

Kosovo
Norge stilte sterkt i KFOR fra starten i 1999 til 2004, da bidraget ble trappet ned parallelt med opptrappingen av innsatsen i Afghanistan (ISAF). Spesialsoldater fra Hærens jegerkommando var blant de aller første som ble satt inn, blant annet for å sikre flyplassen ved hovedstaden Priština for å klargjøre innsetting av hovedstyrken. Deretter ble Nasjonalt støtteelement satt inn, og fra september stilte Norge med en mekanisert infanteribataljon med over 900 soldater. Dette var det første utenlandsoppdraget til en samlet Telemark bataljon. Med hovedkvarter utenfor Priština hadde den norske avdelingen, kjent som Norwegian battalion, ansvaret for sikkerheten i tre kommuner. Den norske bataljonen var del av den britisk-ledede brigaden.

Omorganisering 2001
I juni 2001 ble avdelingen omorganisert.  Stortinget vedtok 13. juni at avdelingen fra da av skulle omorganiseres. Ifølge proposisjon nr. 45 skulle avdelingen være en hurtig reaksjonsstyrke på inntil 700 befal, vervede og mannskaper på beredskapskontrakt snarest mulig og senest innen 1. juli 2003. Bataljonen skulle tilfredsstille NATOs krav til hurtige reaksjonsstyrker, hvilket innebar et beredskapskrav på 10 dager.  
Avdelingen inngikk i den nyoppsatte innsatsstyrke-Hær (FIST-H).

Virksomheten for Telemark bataljon ved Heistadmoen ble nedlagt da bataljonen ble oppløst etter endt oppdrag i Kosovo våren 2002. En ny avdeling ble opprettet i Rena leir høsten 2002 med samme navn spesifikt for å oppfylle stortingsproposisjonen ovenfor. 

Avdelingen ble da opprettet som en helprofesjonell avdeling bestående av utelukkende vervet personell på 2-3 års kontrakter (grenader). Fra å være en lett infanteribataljon på Heistadmoen ble avdelingen nå en mekanisert infanteribataljon. I daglig tjeneste var det 450 befal og grenaderer (vervet personell). Bataljonens materiell er til enhver tid pakket og klart til å fraktes dersom avdelingen blir beordret ut. Bataljonen har ellers et utdanningsprogram for å gi soldatene en sivil kompetanse i løpet av tjenestetiden. Soldatene kunne (pr 2004) derfor følge et utdanningsprogram innen internasjonal krisehåndtering, og soldatene kan avlegge eksamen og ta bachelor. Ellers har avdelingen to deployeringskonsepter i form av et tungt og et lett konsept. Det tunge konseptet involverer deployering av avdelingen med alle pansrede kjøretøy, mens lett konsept innebærer at alle avdelingene er oppsatt på feltvogn eller tilsvarende og fungerer i sine primær roller (ingeniør, tren, osv) eller som infanterister.

Bataljonen har i deployeringene sine vært i harde kamper i det nordlige Afghanistan, og fått en betydelig kamperfaring i sine operasjonsområder.

Telemark bataljons inndeling

Avdelingen består pr. 2015 av:
Stridsvogneskadron 1
Denne eskadronen er oppsatt med tyske Leopard 2A4 stridsvogner som ble kjøpt brukt fra Nederland. Eskadronen utgjør den mest slagkraftige styrken i bataljonen.
Kavalerieskadron 2
Kavalerieskadronen, forkortet Kavesk, er oppklaringsenheten til bataljonen. Primæroppgavene er rekognosering og oppklaring av områder og fiendtlige styrker. Beslutninger tas på bakgrunn av informasjonen denne eskadronen innhenter om fienden. Avdelingen har en stor variasjon av kjøretøy, våpen og troppearter. Pansret oppklaringstropp, skarpskyttertropp og UAV-tropp er de primære troppene i eskadronen.
Mekansiert Infanterikompani 3 
Dette kompaniet er oppsatt på den svenske CV9030N. Infanteristene er vant med å operere adskilt fra stormpanservognene, noe som gjør begge Mek-kompaniene fleksible i sin rolle. Kompaniet er oppsatt med flere tunge våpensystemer.
Mekansiert Infanterikompani 4
Mek kp 4 er som Mek kp 3 oppsatt på CV9030N. Dette kompaniet var oppsatt med PASI  XA-203 i 2006-2008 før de gikk over til CV9030N. Kompaniet er oppsatt med flere tunge våpensystemer som sitt søsterkompani, Mek kp 3.
Kampstøtteeskadron 5
Eskadronstab – ledelseselementene i eskadronen. Fungerer også som ledelsestab når eskadronen avgir støtte til resten av bataljonen.
Sambandstropp – står for bataljonens kommunikasjon- og informasjonssystemer.
Rep & bergingstropp – har som oppgave å fungere som støtteelement for de resterende troppene og kompaniene i bataljonen.
Bombekastertropp – bataljonens ildstøttegruppe for tung bombekasterild.
Sanitetstropp – Står for den tunge sanitetskompetansen i bataljonen. Fungerer som fremskutt sanitetsstøtte og er oppsatt på beltegående M113-sanitetskjøretøy.

Avdelingens skarpe oppdrag
Telemark bataljon har hatt følgende skarpe oppdrag:
 1997–1999: Ett kompani til SFOR i Sarajevo
 1999–2000: Hele bataljonen til KFOR I i Priština
 2001–2002: Hele bataljonen til KFOR IV og V
 2003: Pansret ingeniørkompani i Irak
 2003–2004: Kabul i Afghanistan
 2005–2006: Kabul i Afghanistan
 2006: QRF, Mazar-e Sharif i Afghanistan
 2006: PRT, Meymaneh i Afghanistan
 2007: PRT, Meymaneh i Afghanistan
 2008: QRF, Mazar-e Sharif i Afghanistan
 2008: PRT, Meymaneh i Afghanistan
 2009: PRT, Meymaneh i Afghanistan
 2010: PRT, Meymaneh i Afghanistan
 2011: PRT, Meymaneh i Afghanistan
 2015: KTCC training team, Irak 
 2015: Very High Readiness Joint Task Force (VJTF), NATO beredskap.
 2017-2018: Norwegian Task Unit (rådgivningsstyrke), Irak
 2019: VJTF,  NATO beredskap.
 2020: Norwegian Security Force (styrkebeskyttelse), Irak
 2021: Task Force Tbilisi, Georgia

I tillegg til dette blir personell fra bataljonen stadig benyttet i forbindelse med utdanning i andre avdelinger eller bidrag i form av støtte til andre avdelinger på oppdrag i utlandet.
TMBN sto også i NATO-beredskap i 2005 sammen med en tysk-nederlandsk brigade (NRF-4), og en tyrkiskledet brigade i første halvdel av 2007 (NRF-8).

Annet
Forsyninger, transport og reparasjoner blir levert av kompaniet
Nasjonalt støtteelement (NATO-terminologi: National Support Element).

Kjente soldater
Rune Wenneberg
Claes Joachim Olsson

Materiell
Styrken er satt opp med:
 Leopard 2A4 stridsvogner
 CV9030N stormpanservogner
 Mercedes-Benz 240GD/270GD/290GD feltvogner
 M113 i forskjellige utgaver
 Digitalt kommando- og kontrollsystem
 Iveco LMV 4x4 panserkjøretøy (ved behov)
 Polaris 6x6 lette terrengkjøretøy
 Lynx Yeti Pro V800 Army snøscootere
 ATF Dingo 2 A3

Se også 
 Telemark kompani
 Tidslinje over skuddvekslinger med norske ISAF-soldater

Referanser

Eksterne lenker
 

Telemark Bataljon
Avdelinger og forband i Hæren (Norge)